पर करनी परमेसरै दी, इक रोज चाची गी ताप चड़ेया दौं चौं रोजें च गै हाल गैर होई गेआ। कोइ पञमें रोज उन्दा काल होई गेआ। आखदे न, चाची दे मरने उप्पर, चाचे पुन्नु दी अक्खियें’ चा इक बी अत्थरूं नईं किरेया। खबरै चाचे पुन्नु गी उस्सै लै ज्ञान होआ हा जे ए दुनियां इक माया ऐ, ते अस लोक इस माया’ च फसे दे आं, ते इस माया कोला ताइयैं पिंड छड़काई सकनेआं जे अस ए दुनियां गै छोड़ी ओड़चै। इस्सै ज्ञानै दे कारण पुन्नु चाचे दा मन इस माया रूपी दुनियां कोला उचाट होई गेआ-ते इक रोज लोकें सुनेया, जे चाचा पुन्नु तीर्थें गेआ उठी ऐ ते उत्थें जाइयै उन्ने साधुयें दे बस्तर पाई लैते न।